b'\n_START_ARTICLE_\nKuurv\xc3\xbcrst\n_START_PARAGRAPH_\nKuurv\xc3\xbcrst oli Saksa Rahva P\xc3\xbcha Rooma keisririigi riigipea Saksa-Rooma keisri valimiskolleegiumi liikme tiitel. Kuurv\xc3\xbcrsti naissoost vaste on kuurv\xc3\xbcrstinna._NEWLINE_Algselt omasid kuurv\xc3\xbcrsti tiitlit kolm vaimulikku ja neli ilmalikku v\xc3\xbcrsti, kellel oli \xc3\xb5igus valida keiser, hiljem nende hulk kasvas._NEWLINE_Kuurv\xc3\xbcrstideks olid esialgu Mainzi, Trieri ja K\xc3\xb6lni peapiiskopid, Saksi hertsog, Brandenburgi markkrahv, B\xc3\xb6\xc3\xb6mi kuningas ja Reini pfaltskrahv (Pfalzi valitseja). Nende privileegid kinnitas Karl IV 1356 kuldbullaga._NEWLINE_Monarhide valimine oli saksa h\xc3\xb5imude tava, mis algas juba antiikajal, kui saksa h\xc3\xb5imud moodustasid h\xc3\xb5imuliite ja valisid selle liidreid. Oma liidreid valisid ka frangid. Frangi riigi j\xc3\xa4rglased on Prantsusmaa ja Saksamaa. Prantsusmaal muutus kuningav\xc3\xb5im kiiresti p\xc3\xa4ritavaks, aga Saksamaal j\xc3\xa4i see valitavaks. Esialgu oli k\xc3\xb5igil vabadel inimestel \xc3\xb5igus valimistel osaleda ja h\xc3\xa4\xc3\xa4letada, aga seda \xc3\xb5igust piirati siiski \xc3\xbcha enam ja enam. 1125 valiti Lothar III juba niimoodi, et v\xc3\xa4ike m\xc3\xb5jukate aadlike hulk valis ta \xc3\xa4ra ja esitas siis \xc3\xbclej\xc3\xa4\xc3\xa4nud aadlikele heakskiitmiseks. Peatselt j\xc3\xa4eti heakskiitmiseks esitamise koht \xc3\xbcldse \xc3\xa4ra ja keiser valitigi \xc3\xbcksnes kitsas m\xc3\xb5jukate suurnike ringis. Keisri valimiskogu mainiti kirjalikes allikates aastail 1152 ja 1198, aga paavstile Urbanus IV-le, kes oli paavst 1261\xe2\x80\x931264, saadetud kirjas nimetati juba seitset kuurv\xc3\xbcrsti \xc3\xbckshaaval koos kommentaariga, et komme lasta neil seitsmel uus keiser valida olevat vanem kui keegi m\xc3\xa4letab._NEWLINE_1623. aastal lisandus kuurv\xc3\xbcrstide nimekirja Baieri hertsog ning 1692 ka Hannoveri (Braunschweig-L\xc3\xbcneburgi) hertsog._NEWLINE_1777 \xc3\xbchendati \xc3\xbche valitseja alla Pfalz ja Baieri, mist\xc3\xb5ttu \xc3\xbcks kuurv\xc3\xbcrstikoht kadus._NEWLINE_1803. aastal lisati kuurv\xc3\xbcrstide sekka veel W\xc3\xbcrttembergi ja Salzburgi hertsog, Badeni markkrahv ja Hessen-Kasseli maakrahv._NEWLINE_Kuna Saksa Rahva P\xc3\xbcha Rooma Keisririik kaotati juba 1806. aastal, siis ei olnud viimastena tiitli saanutel tegelikult v\xc3\xb5imalust kuurv\xc3\xbcrstidena tegutseda ning reaalselt m\xc3\xb5jutada keisririigi keisri valimist.'